Avviż Nru Paġna F'konformità mal-Istrateġija tal-UE kontra l-Proliferazzjoni ta' Armi ta' Qerda Massiva adottata mill-Kunsill Ewropew f'Diċembru 2003 (id-dok. 15708/03), huma previsti rapporti ta' progress ta' kull sitt xhur dwar l-implimentazzjoni tal-Istrateġija. Dan ir-rapport dwar il-progress ikopri l-attivitajiet li saru fit-tieni nofs tal-2013. Il-prinċipji gwida tal-UE fil-qasam, f'konformità mal-objettivi tal-Istrateġija Ewropea ta' Sigurtà, l-Istrateġija tal-UE dwar in-Non-proliferazzjoni tal-AQM u l-Linji Ġodda ta' Azzjoni (dok. 17172/08), ikomplu jkunu: multilateraliżmu effettiv, inkluż il-promozzjoni tal-universalità tat-trattati, il-konvenzjonijiet u strumenti oħra internazzjonali u l-implimentazzjoni nazzjonali tagħhom, permezz ta' azzjoni diplomatika u assistenza finanzjarja lil pajjiżi terzi u organizzazzjonijiet internazzjonali; kooperazzjoni mill-qrib ma' sħab u pajjiżi terzi oħra bl-għan li tintlaħaq konverġenza globali tal-fehmiet dwar il-ħtieġa li jissaħħaħ ir-reġim internazzjonali tan-non-proliferazzjoni. Komplew l-isforzi biex jiġu indirizzati kwistjonijiet ta' non-proliferazzjoni fir-relazzjonijiet bilaterali tal-UE mal-pajjiżi rilevanti kollha, b'mod partikolari permezz ta' laqgħat ta' djalogu politiku u kuntatti informali oħra; użu effettiv u komplementari tal-istrumenti u r-riżorsi finanzjarji kollha disponibbli (baġit tal-PESK, Strument għall-Istabbiltà, strumenti oħra) sabiex jiġi massimizzat l-impatt tal-attivitajiet tagħha biex jinkisbu l-objettivi tal-Politika Estera tal-UE. Għaldaqstant, il-ħidma hija kkoordinata mill-qrib fil-Politika tas-Sigurtà usa' u l-attivitajiet ta' Prevenzjoni tal-Konflitt li jsiru mill-UE. Il-Konsulent Prinċipali u Mibgħut Speċjali għan-Non-proliferazzjoni u d-Diżarm tas-SEAE rrappreżenta lill-UE f'għadd ta' laqgħat internazzjonali ewlenin matul it-tieni nofs tal-2013 (b'mod partikolari l-Konferenza Ġenerali tal-IAEA, l-Ewwel Kumitat tal-AĠNU, il-Grupp tad-Diretturi għan-Non-Proliferazzjoni tal-G8, il-Laqgħa Annwali tal-OPCW tal-Partijiet tal-Istati, il-Konsultazzjonijiet Miftuħa dwar l-abbozz ta' Kodiċi tal-Kondotta Internazzjonali għal Attivitajiet Spazjali u l-Konferenza tal-UE dwar in-Non-Proliferazzjoni u d-Diżarm). Fit-tieni semestru tal-2013, il-Mibgħut Speċjali ffoka fuq: it-titjib tal-isforzi għall-appoġġ tat-Trattat dwar in-Non-proliferazzjoni Nukleari (inkluż l-Artikolu X tiegħu dwar l-irtirar). Dan jibqa' prijorità ewlenija għall-UE, minħabba wkoll ir-rilevanza diretta tiegħu għall-isfidi ewlenin ta' proliferazzjoni reġjonali fl-Iran u r-RDPK. Minħabba li t-Tieni TNP PrepCom f'Ġinevra (23 ta' April sat-3 ta' Mejju 2013) saret fid-dell tal-fatt li fl-2012 ma tlaqqgħetx Konferenza dwar l-istabbiliment fil-Lvant Nofsani ta' żona ħielsa mill-armi nukleari u armi oħra tal-qerda massiva (WMDFZ), ġew intensifikati l-isforzi biex jiġi ġestit id-diżappunt li rriżulta u biex il-proċess jimxi 'l quddiem. F'dan il-kuntest, l-UE kompliet tappoġġa l-isforzi tal-Faċilitatur Finlandiż, anke permezz tal-organizzazzjoni ta' seminars informali għall-faċilitazzjoni tad-djalogu fost il-partijiet rilevanti bl-assistenza tal-Konsorzju tal-UE dwar in-Non-Proliferazzjoni; il-progress fl-inizjattiva dwar Kodiċi ta' Kondotta Internazzjonali għall-Attivitajiet fl-Ispazju Extra-atmosferiku. Il-Mibgħut Speċjali impenja ruħu f'laqgħat numerużi ta' komunikazzjoni bilaterali ma' sħab ewlenin, inklużi l-Brażil, iċ-Ċina u r-Russja. Bil-ħsieb li jiġi influwenzat l-eżitu tal-istudju tal-Grupp ta' Esperti Governattivi tan-NU dwar it-Trasparenza u l-Miżuri għat-Tisħiħ tal-Fiduċja (TCBM) fl-Attivitajiet dwar l-Ispazju Extra-Atmosferiku, huwa informa fil-qosor lill-GGE fil-laqgħat tiegħu f'Ġinevra (2 ta' April 2013) u New York (10 ta' Lulju 2013), u fit-test daħħal rikonoxximent tal-ħidma li saret mill-UE taħt il-Kodiċi. Fis-16 u s-17 ta' Mejju 2013 fi Kjev u fl-20 u t-22 ta' Novembru 2013, f'Bangkok, huwa ppresjeda Konsultazzjonijiet Miftuħa dwar l-abbozz ta' Kodiċi, u fiż-żewġ okkażjonijiet laqqa' madwar 140 rappreżentant minn aktar minn 60 pajjiż; intensifikazzjoni/bidu ta' djalogi ta' non-proliferazzjoni mas-sħab ewlenin barra mill-UE u segwitu tas-simplifikazzjoni tal-kwistjonijiet ta' non-proliferazzjoni fir-relazzjonijiet bilaterali tal-UE mal-pajjiżi kollha rilevanti, b'mod partikolari permezz ta' laqgħat ta' djalogu politiku u kuntatti oħra informali. Il-Mibgħut Speċjali Bylica ppresjeda d-Delegazzjoni tal-UE għall-Ewwel Kumitat tal-AĠNU u attenda d-Dibattitu Ġenerali. Huwa attenda wkoll it-tmintax-il sessjoni tal-Laqgħa ta' Konvenzjoni tal-Partijiet tal-Istati dwar l-Armi Kimiċi (L-Aja, 2 u s-6 ta' Diċembru 2013) u ta d-dikjarazzjoni tal-UE. Il-Grupp ta' Ħidma dwar in-Non-Proliferazzjoni (CONOP) tal-UE, f'kooperazzjoni mill-qrib mad-Delegazzjonijiet rilevanti tal-UE, ikkontribwixxa b'mod attiv għat-tħejjijiet tal-pożizzjonijiet tal-UE għal-laqgħat tal-Bord tal-Gvernaturi tal-IAEA f'Settembru u Novembru 2013, u l-Konferenza Ġenerali tal-IAEA f'Settembru 2013. Huwa pprovda gwida strateġika u ħejja l-kontributi tal-UE f'avvenimenti internazzjonali oħrajn, bħal-laqgħa tal-Grupp Konsultattiv NSG, il-Konferenza dwar l-Artikolu XIV tas-CTBT, il-laqgħat tal-Kummissjoni Preparatorja tas-CTBTO, ir-Reġim ta' Kontroll tat-Teknoloġija tal-Missili (MTCT), il-Grupp Awstralja u laqgħat rilevanti oħrajn fil-mandat tiegħu. Beda bit-tħejjijiet tal-kontributi tal-UE lit-Tielet Kumitat Preparatorju TNP (28 ta' April sad-9 ta' Mejju 2014). Ħejja l-Konklużjonijiet tal-Kunsill (adottati mill-Kunsill Affarijiet Barranin fil-21 ta' Ottubru 2013) dwar l-iżgurar tas-segwitu kontinwu ta' politika effettiva tal-UE dwar l-isfidi ġodda mill-proliferazzjoni ta' armi ta' qerda massiva (AQM) u s-sistemi ta' kif dawn isiru. Id-diskussjonijiet saru mal-President tat-Tieni PrepCom u l-President maħtur tal-Kumitat Ewlieni II tal-Konferenza ta' Rieżami TNP fil-laqgħat tal-CONOP tad-19 ta' Frar 2013 u l-11 ta' Novembru 2013 rispettivament, biex titħejja l-Konferenza ta' Rieżami għall-2015. Bl-istess għan, ġew stabbiliti tliet sottogruppi ta' ħidma informali "Il-Ħbieb tal-President" biex iħejju l-kontributi tal-UE għaċ-Ċiklu ta' Rieżami TNP għall-2015, ippresedut mill-Istati Membri tal-UE bil-parteċipazzjoni tas-SEAE. Rigward il-WMDFZ fil-Lvant Nofsani, suġġett li huwa fil-qalba taċ-ċiklu ta' rieżami TNP, ir-RGħ affermat mill-ġdid f'dikjarazzjoni tal-1 ta' Lulju 2013 li tibqa' prijorità strateġika tal-UE li tappoġġa l-paċi u l-istabbiltà fil-Lvant Nofsani kollu u għal darb'oħra wriet id-dispjaċir tagħha li l-Konferenza dwar l-istabbiliment ta' żona bħal din, li ntlaħaq qbil dwarha fil-Konferenza ta' Rieżami TNP għall-2010 u skedata li ssir fl-2012, ġiet posposta. L-UE kompliet tappoġġa bis-sħiħ it-tħejjijiet kontinwi għal Konferenza b'suċċess u b'mod partikolari l-isforzi bla waqfien tal-Faċilitatur tagħha, l-Ambaxxatur Laajava tal-Finlandja, u t-tim tiegħu, biex tiġi stabbilita l-bażi f'dak ir-rigward. Fil-laqgħat uffiċjali mal-Lega tal-Istati Għarab u diversi pajjiżi Għarab, l-UE appellat lill-partijiet kollha fir-reġjun biex b'mod urġenti u proattiv jikkomunikaw mal-Faċilitatur u l-Presidenti bil-għan li jkun hemm il-Konferenza li għandha titlaqqa' mill-aktar fis possibbli. Inżammu kuntatti mill-qrib mal-Faċilitatur u t-tim tiegħu mis-SEAE fil-livelli kollha. L-UE saħħet l-appoġġ tagħha għall-Aġenzija Internazzjonali tal-Enerġija Atomika fi Vjenna. L-UE tibqa' donatur ewlieni għall-Fond tas-Sigurtà Nukleari, b'impenn ta' kważi EUR 40 miljun sa mill-2004 (inklużi l-aħħar impenji biex l-Aġenzija tingħata EUR 8.05 miljun, abbażi tad-Deċiżjoni tal-Kunsill 2013/517/PESK tal-21 ta' Ottubru 2013). Barra minn hekk, għas-sigurtà nukleari l-UE kkontribwiet bil-kompetenza esperta teknika tagħha fl-attivitajiet ta' taħriġ u sessjonijiet ta' ħidma organizzati mill-IAEA u biex pajjiżi terzi mmirati jsaħħu l-kapaċitajiet fil-ġlieda kontra t-traffikar illeċitu ta' materjali nukleari u ta' materjali radjuattivi oħra. L-UE u l-IAEA komplew jikkoordinaw l-appoġġ tagħhom għall-pajjiżi terzi f'dan il-qasam. Bdew il-preparamenti għat-tieni Laqgħa Annwali UE-IAEA ta' Uffiċjali Għolja (SOM), li tinvolvi lir-rappreżentanti tas-SEAE, il-Kummissjoni Ewropea/Euratom u tal-IAEA fil-livell għoli, li għandha ssir fl-20 u fil-21 ta' Frar 2014 fi Vjenna. L-għan ta' dawn il-laqgħat huwa li tissaħħaħ il-kooperazzjoni f'oqsma kollha tal-attività tal-IAEA, tiżdied il-viżibbiltà tal-kontribuzzjonijiet tal-UE u tkompli tiġi kkoordinata l-azzjoni tal-UE, sabiex tiġi żgurata l-komplementarjetà u tiġi evitata s-sovrapożizzjoni bejn l-attivitajiet meħuda miċ-Ċentri ta' Eċċellenza tal-UE CBRN u l-IAEA fil-qasam tas-Sigurtà Nukleari (għal dan il-għan, l-UE (Ċentru Konġunt tar-Riċerka) u l-IAEA daħlu wkoll f'Arranġamenti Prattiċi biex tiġi ggwidata l-kooperazzjoni tagħhom). L-UE ilha impenjata b'Konklużjonijiet tal-Kunsill mill-2008 sabiex tikkontribwixxi sa EUR 25 miljun lill-IAEA LEU (Low Enriched Uranium) Bank. L-UE kkontribwixxiet EUR 20 miljun mill-Istrument għall-Istabbiltà għall-appoġġ tal-Bank. Għandha tingħata kontribuzzjoni oħra mill-baġit tal-PSDK, abbażi ta' Deċiżjoni tal-Kunsill. L-approvazzjoni tal-Kunsill hija pendenti minħabba li ma kienx mistenni progress baxx fil-finalizzazzjoni ta' diversi ftehimiet, inkluż il-Ftehim dwar l-Istat Ospitanti bejn l-IAEA u l-Kazakistan. Fil-qasam tas-salvagwardji nukleari, id-Direttorat tas-Salvagwardji Nukleari tal-Kummissjoni Ewropea jkompli japplika s-salvagwardji fuq il-materjal nukleari ċivili kollu fit-28 Stat Membru kollha, li għandha baġit annwali ta' madwar EUR 20 miljun. L-attivitajiet ta' verifika tas-salvagwardji huma kkoordinati f'kooperazzjoni mill-qrib mal-IAEA. L-IAEA u l-Kummissjoni qed itejbu kontinwament il-kooperazzjoni tagħhom fil-qasam bil-għan li jiġi ottimizzat l-użu tar-riżorsi umani u finanzjarji, filwaqt li tinżamm l-ogħla effettività possibbli tas-salvagwardji. L-UE kompliet ukoll tipprovdi appoġġ tekniku importanti lill-IAEA fil-kamp tas-salvagwardji nukleari permezz tal-Programm ta' Appoġġ Kooperattiv tal-Kummissjoni Ewropea biex tkun tista' ssir implimentazzjoni b'sikurezza u sigurtà tal-użi paċifiċi tal-enerġija nukleari f'pajjiżi terzi. Fis-17 ta' Settembru 2013, fil-marġini tal-Konferenza Ġenerali tal-IAEA li saret fi Vjenna, id-Direttur Ġenerali tal-IAEA Yukiya Amano u l-Kummissarju Ewropew għall-Enerġija, Günther Oettinger, iffirmaw Memorandum ta' Qbil dwar is-Sigurtà Nukleari, li jistabbilixxi qafas għall-kooperazzjoni biex jgħin fit-titjib tas-sigurtà nukleari fl-Ewropa. Il-Memorandum huwa wieħed mill-aktar riżultati konkreti importanti tal-ewwel Laqgħa tal-Uffiċjali Għolja UE-IAEA li saret fi Brussell fil-25 ta' Jannar 2013. Filwaqt li l-UE ħadet impenn ta' EUR 10 miljun biex tappoġġa proġett internazzjonali bil-għan li jespandi u jiġi modernizzat il-Laboratorju Seibersdorf Safeguards fl-Awstrija (b'EUR 9.50 miljun diġà trasferiti), l-IAEA rreferiet għad-donaturi internazzjonali, inkluża l-UE, biex tikkontribwixxi wkoll għall-modernizzazzjoni tal-Laboratorju Nuclear Applications f'Seibersdorf. Fil-livell tal-esperti, il-Kummissjoni Ewropea f'kooperazzjoni mal-IAEA nediet proċess għall-valutazzjoni u l-appoġġ tat-titjib tal-Bażi tad-Data tal-IAEA dwar it-Traffikar Illeċitu (ITDB) fir-rigward tar-rispons tagħha għall-bżonnijiet tal-utenti. Ġie abbozzat dokument dwar l-aħjar prassi dwar il-kultura ta' rappurtar armonizzata u ser jiġi ppreżentat lill-IAEA. Beda l-iżvilupp tal-FNI (Formola ta' Notifika ta' Inċident) fuq l-internet, sabiex jiġu modernizzati l-mezzi ta' rappurtar, f'Ottubru 2013 u ser jiġi ffianlizzat fl-2014. Il-fondi tal-UE ser jiġu pprovduti lill-IAEA skont l-Azzjonijiet Konġunti minn I sa IV, u d-Deċiżjoni tal-Kunsill V għenet biex isir progress fl-isforzi tal-IAEA biex tissaħħaħ is-sigurtà nukleari f'pajjiżi terzi u tingħata prijorità lil dawk l-Istati li għandhom l-akbar ħtieġa għal titjib tal-kontroll tagħhom tar-radjoattività u l-materjal nukleari, u b'hekk tingħata assistenza fit-tnaqqis tar-riskji. L-isforzi ffukaw fuq it-tisħiħ tal-infrastruttura leġislattiva u regolatorja tal-Istati relatata mal-materjal nukleari u materjal radjuattiv ieħor, il-miżuri ta' sigurtà nukleari għall-materjal nukleari u materjal radjuattiv ieħor użat, il-ħżin u t-trasport u l-faċilitajiet relatati tagħhom u l-kapaċitajiet tal-Istati li jittrattaw il-materjal nukleari u radjuattiv li mhux fil-kontroll tal-kontroll nazzjonali regolatorju, u b'hekk il-pajjiżi li jingħataw assistenza jkunu jistgħu jilħqu l-obbligi nazzjonali u internazzjonali tagħhom. Id-Deċiżjoni tal-Kunsill (IAEA VI, 2013/517/PESK) l-aktar reċenti, adottata fil-21 ta' Ottubru 2013, ser tikkontribwixxi biex tittejjeb aktar is-sigurtà nukleari fid-dinja kollha u biex tissaħħaħ is-sigurtà Ewropea, billi jingħata appoġġ lill-attivitajiet li jsiru mill-IAEA fil-qafas tal-Pjan dwar is-Sigurtà Nukleari 2014-2017, prinċipalment fl-oqsma deskritti hawn fuq. L-UE ppromoviet attivament id-dħul bikri fis-seħħ tat-Trattat dwar il-Projbizzjoni Totali ta' Provi Nukleari (CTBT), abbażi tad-Deċiżjonijiet rilevanti tal-Kunsill (2010/461/PESK tas-26 ta' Lulju 2010 u 2012/699/PESK tat-13 ta' Novembru 2012) b'appoġġ għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) u bit-twettiq ta' sforzi ta' sensibilizzazzjoni lejn il-pajjiżi kollha li għadhom ma ffirmawx jew ma rratifikawx is-CTBT, inklużi l-Istati li fadal tal-Anness 2 li r-ratifika tagħhom hija meħtieġa għad-dħul fis-seħħ tat-Trattat. L-UE ser tkompli s-sensibilizzazzjoni dwar is-CTBT f'diversi kuntesti, inkluż f'laqgħat ta' djalogu politiku, biex jiżdied ir-ritmu tar-ratifika tat-Trattat. F'dan l-ispirtu, l-UE indirizzat is-sessjoni informali tal-Assemblea Ġenerali tan-NU li fakkret l-osservanza tal-Jum Internazzjonali kontra t-Testijiet Nukleari (5 ta' Settembru 2013) kif ukoll il-Konferenza tas-CTBT dwar l-Artikolu XIV tas-27 ta' Settembru 2013 biex jiġi promoss aktar id-dħul fis-seħħ tat-Trattat. Fit-30 ta' Settembru – 1 ta' Ottubru 2013, is-Segretarju Eżekuttiv tas-CTBTO għamel żjara fi Brussell, okkażjoni li fiha huwa pparteċipa bħala kelliem ewlieni fil-Konferenza tal-UE dwar in-Non-proliferazzjoni u d-Diżarm u għamel laqgħat ma' għadd ta' uffiċjali ewlenin tal-UE. Fi sforz aktar konkret, f'Ġunju 2013 l-UE f'kooperazzjoni mas-Segretarjat Tekniku Proviżorju tas-CTBT, organizzat avveniment sekondarju dwar l-appoġġ ipprovdut mill-UE għall-attivitajiet tal-Kumissjoni Preparatorja u stabbilixxiet premju tal-UE fil-qafas tal-Konferenza tas-CTBTO dwar ix-Xjenza u t-Teknoloġija għall-2013. Fit-30 u l-31 ta' Ottubru 2013, l-UE flimkien mas-CTBTO u l-awtoritajiet tal-Angola, organizzat seminar tas-CTBT f'Luanda biex tippromovi r-ratifika mill-Angola, pajjiż ewlieni fir-reġjun, li matulha din tal-aħħar ħadet l-impenn li tirratifika t-Trattat fix-xhur li ġejjin. L-UE ser tkompli taħdem mas-CTBTO f'pajjiżi oħrajn biex isir progress lejn l-objettiv tal-universalizzazzjoni tas-CTBT. L-UE qed tistudja wkoll modi biex tappoġġa l-Grupp ta' Persuni Eminenti li tnieda reċentement fuq inizjattiva tas-Segretarju Eżekuttiv tas-CTBTO bil-għan li jkompli jiġi promoss id-dħul fis-seħħ tat-Trattat. It-test nukleari mwettaq mir-RDPK fit-12 ta' Frar 2013 u r-riskji ta' aktar testijiet possibbli wrew biċ-ċar l-importanza reali tan-Netwerk tal-Istazzjonijiet ta' Identifikazzjoni tas-CTBTO, li huwa proġett ieħor li l-UE qed tappoġġa permezz tad-Deċiżjonijiet tal-Kunsill tagħha. It-timijiet tas-CTBTO ġew mobilizzati biex jipprovdu lill-pajjiżi kollha li ffirmaw is-CTBT bid-data rilevanti tal-hot-line sabiex dawn jingħataw lil dawk li jieħdu d-deċiżjonijiet. It-test nukleari ta' Frar 2013 wera wkoll l-importanza li jitwettqu eżerċizzji bħall-Eżerċizzju Integrat fuq il-Post li għandu jiġi organizzat fl-2014 fil-Ġordan biex jiġu ttestjati u jittejbu s-sistemi ta' identifikazzjoni reali. L-isforzi fir-rigward tal-manutenzjoni tat-321 stazzjon sismiku awżiljarju assistiti permezz tal-Azzjonijiet Konġunti / Deċiżjonijiet tal-Kunsill minn I sa V, u l-implimentazzjoni taċ-Ċentru Internazzjonali tad-Data tas-CTBTO (li jiġbor, janalizza u jiskambja d-data li tkun ġejja mill-istazzjonijiet tan-netwerk) ser tikkontribwixxi għas-sostenibbiltà meħtieġa tas-sistema. Bdiet ħidma esploratorja u ser tkompli biex ikompli jingħata appoġġ lill-attivitajiet tal-Kummissjoni Preparatorja tas-CTBTO bil-finanzjament tal-UE. L-UE kompliet l-isforzi li qed isiru bl-għan li tinkiseb soluzzjoni diplomatika għall-kwistjoni nukleari Iranjana permezz ta' negozjati, ibbażati fuq it-TNP u l-implimentazzjoni sħiħa tar-Riżoluzzjonijiet kollha rilevanti tal-KSNU u tal-Bord tal-Gvernaturi tal-IAEA. Wara tliet ċikli ta' diskussjonijiet E3/UE+3 li saru mat-tim Iranjan ġdid ta' negozjar nukleari f'Ottubru u Novembru f'Ġinevra, ir-Rappreżentant Għoli tal-UE, flimkien mal-Ministri tal-Affarijiet Barranin tal-E3+3 (iċ-Ċina, Franza, il-Ġermanja, ir-Russja, ir-Renju Unit u l-Istati Uniti), ikkonkludew b'suċċess laqgħa fl-24 ta' Novembru f'Ġinevra li fiha ntlaħaq ftehim (magħruf bħala Pjan Konġunt ta' Azzjoni) mal-Iran dwar l-ewwel pass lejn soluzzjoni komprensiva dwar il-programm nukleari tal-Iran. Fil-11 ta' Novembru 2013, id-Direttur Ġenerali tal-IAEA u l-Viċi President tal-Iran iffirmaw f'Tehran "Dikjarazzjoni Konġunta dwar Qafas għall-Kooperazzjoni" biex jissaħħu l-kooperazzjoni u d-djalogu bejn l-Aġenzija u l-Iran. Bħala l-ewwel pass, l-Iran u l-IAEA qablu dwar sitt miżuri prattiċi inizjali li għandhom jittieħdu mill-Iran fi żmien tliet xhur. Rigward ir-RDPK, l-UE kompliet tħeġġeġ lir-RDPK biex tirrispetta l-obbligi tagħha, meħuda taħt ir-Riżoluzzjonijiet rilevanti tal-Kunsill tas-Sigurtà tan-NU, inkluż bl-abbandun tal-programmi nukleari u ta' missili ballistiċi kollha eżistenti tagħha b'manjiera totali, verifikabbli u irreversibbli. Hija kkundannat bil-qawwa t-test nukleari li sar mir-RDPK fit-12 ta' Frar 2013, li kien ksur sfaċċat tal-obbligi internazzjonali tagħha skont ir-Riżoluzzjonijiet 1718, 1874 u 2087 tal-Kunsill tas-Sigurtà tan-NU u li rriżulta fl-adozzjoni tal-UNSCR 2094. L-UE kompliet tappella lir-RDPK biex tirritorna lejn konformità sħiħa mal-obbligi ta' salvagwardja tat-TNP u tal-IAEA, u biex tipprovdi lill-IAEA l-aċċess mitlub għal individwi, dokumentazzjoni, tagħmir u faċilitajiet. L-UE appoġġat b'mod kostanti li jissokta l-proċess ta' Taħditiet bejn is-Sitt Partijiet, u appellat lir-RDPK biex terġa' lura għal negozjati internazzjonali kredibbli u awtentiċi. Flimkien mar-Riżoluzzjonijiet ta' implimentazzjoni tal-Kunsill tas-Sigurtà tan-NU, l-UE introduċiet ukoll miżuri restrittivi awtonomi, inklużi kontrolli msaħħa fuq oġġetti b'użu doppju u l-proliferazzjoni tal-armi konvenzjonali. L-UE ġeddet l-appell tagħha lir-RDPK biex tirratifika s-CTBT u biex tirrinunzja milli twettaq aktar atti provokattivi. Ir-Riżoluzzjoni tal-Ewwel Kumitat tal-AĠNU 68 dwar ir-Rapport rigward il-Konferenza dwar id-Diżarm (CD), ippreżentat mill-President tas-CD, l-Irlanda talbet lis-CD biex tegħleb l-imblokk tagħha billi tadotta u timplimenta programm ta' ħidma bilanċjat u komprensiv. Huwa laqa' d-deċiżjoni CD/1956/Rev.1 biex jiġi stabbilit grupp ta' ħidma informali bil-mandat li jipproduċi programm ta' ħidma. Qabel l-Ewwel Kumitat tal-AĠNU, l-UE wriet it-tama tagħha li l-grupp ta' ħidma informali jwassal għal riżultati konkreti u tanġibbli. L-UE għamlitha ċara wkoll li f'konformità mal-impenn tagħha li ilu għaddej għat-tkabbir tas-CD, hija appoġġat bis-sħiħ il-ħatra ta' koordinatur speċjali għall-espansjoni tas-sħubija. B'mod konsistenti mal-komunikazzjoni tal-UE mas-soċjetà ċivili, l-UE appoġġat ukoll interazzjoni mtejba bejn is-soċjetà ċivili u l-Konferenza dwar id-Diżarm, biex b'hekk jissaħħaħ il-kontribut tal-NGO u l-istituzzjonijiet ta' riċerka għall-ħidma tal-Konferenza. Għall-UE, il-bidu immedjat u l-konklużjoni bikrija tan-negozjati fis-CD tat-Trattat li jipprojbixxi l-produzzjoni ta' materjal fissili għall-armi nukleari jew mezzi splussivi nukleari oħra abbażi tad-dokument KD/1299 u l-mandat li jinsab fih jibqa' fil-għoli ħafna fil-lista ta' prijoritajiet. Tali trattat jikkostitwixxi ħtieġa urġenti fil-qasam tad-diżarm nukleari bħala komplement għat-TNP u s-CTBT. L-UE laqgħet il-ħolqien ta' grupp ta' esperti governattivi stabbilit bir-riżoluzzjoni 67/53 tal-Assemblea Ġenerali, li għandu jiltaqa' fl-2014 u l-2015. Fl-AĠNU 68, id-delegazzjoni tal-UE tat total ta' sitt dikjarazzjonijiet tal-UE fis-sessjonijiet plenarji (dikjarazzjoni ġenerali, kif ukoll il-pożizzjonijiet tal-UE dwar l-armi nukleari, il-makkinarju tad-diżarm, AQM oħra, armi konvenzjonali u l-ispazju extratmosferiku). L-UE pparteċipat regolarment f'dibattiti interattivi/diskussjonijiet. Kif adatt, abbażi tal-elementi kelliema li ntlaħaq qbil dwarhom, is-SEAE ppreżentat kummenti/mistoqsijiet fost l-oħrajn fl-iskambju mar-Rappreżentant Għoli għall-Affarijiet dwar id-Diżarm u uffiċjali ta' livell għoli oħrajn, l-Assistent Segretarju Ġenerali Kim Won Soo dwar il-ġestjoni tal-bidla, il-panel dwar il-Makkinarju tad-Diżarm u l-introduzzjoni mill-President tal-GGE dwar it-TCBM fl-ispazju extratmosferiku. Fir-rigward tal-azzjoni tal-UE dwar ir-riżoluzzjonijiet ippreżentati mill-Ewwel Kumitat, l-Istati Membri tal-UE vvutaw b'mod konġunt fi 32 okkażjoni, inklużi l-voti dwar paragrafi separati. L-Istati Membri kollha tal-UE b'mod konġunt kosponsorjaw 9 riżoluzzjonijiet. L-Istati Membri tal-UE ma kinux kapaċi jilħqu vot komuni f'total ta' 11-il okkażjoni. B'mod parallel għall-Ewwel Kumitat, id-Delegazzjoni tal-UE tat dikjarazzjonijiet tal-UE fir-Raba' Kumitat dwar is-suġġett "Assistenza fl-Azzjoni kontra l-Mini", dwar l-użi paċifiċi tal-ispazju extratmosferiku u fid-dibattitu plenarju tal-AĠ dwar ir-Rapporet tal-IAEA. Ara t-taqsima 5 hawn isfel dwar l-HCoC. Is-Sirja kellha rwol prominenti fuq l-aġenda tal-OPCW mit-Tielet Konferenza ta' Rieżami 'l hawn u saret il-kwistjoni assoluta wara s-sajf, meta s-Sirja, taħt ftehim qafas bejn l-Istati Uniti u r-Russja, ħadet id-deċiżjoni mingħajr preċedent li tiddikjara l-armi kimiċi tagħha lill-OPCW u li taderixxi għas-CWC (is-Sirja uffiċjalment saret Parti Statali għas-CWC fl-14 ta' Ottubru 2013). Il-pjan riġidu għall-eliminazzjoni tal-armi kimiċi deċiż mill-KSNU u l-OPCW rċieva l-appoġġ tal-UE bil-konsenja ta' 10 karozzi armati bi speċifikazzjoni għolja u immaġini satellitari biex jiffaċilitaw l-Fażijiet I u II tal-pjan ta' qerda (dwar dan tal-aħħar, id-Deċiżjoni tal-Kunsill 2013/726/CFSP li tipprevedi EUR 2,3 miljun mill-baġit tal-PESK ġie adottat fid-9 ta' Diċembru 2013). L-UE ikkommettiet ruħha wkoll li tikkontribwixxi finanzjarjament ammont sostanzjali għall-Fond Fiduċjarju tal-OPCW ġdid maħluq b'appoġġ għall-Fażi III. Wara t-Tielet Konferenza ta' Rieżami tal-Konvenzjoni dwar l-Armi Kimiċi (CWC), l-UE kompliet tiffoka fuq il-prijoritajiet tagħha, notevolment (i) it-tkomplija tal-qerda ta' ħażniet eżistenti; (ii) il-promozzjoni tal-universalità tas-CWC (seba' stati għadhom mhux partijiet); (iii) il-bidla għal sforzi ta' non-proliferazzjoni; (iv) il-promozzjoni ta' bini tal-kapaċità fir-rigward tas-sigurtà u s-sikurezza fl-industrija tal-kimika f'pajjiżi li qed jiżviluppaw, f'konformità mal-Artikolu XI, u b'rispons għall-użu ta' armi kimiċi, skont l-Artikolu X. F'termini ta' impatt tal-appoġġ tal-UE, il-pajjiżi kollha li kienu ntgħażlu biex jirċievu assistenza użaw din biex jittrattaw dawn in-nuqqasijiet tekniċi kritiċi, li jippermettu lil dawn l-Istati Partijiet jagħmlu progress sinifikanti lejn implimentazzjoni nazzjonali tas-CWC. B'mod konkret, jista' jiġi nnotat li d-Deċiżjonijiet tal-Kunsill tal-UE jibqgħu l-uniku mezz possibbli biex tingħata din it-tip ta' assistenza biex titratta nuqqasijiet fl-implimentazzjoni. Mid-90 sottoproġett ta' implimentazzjoni nazzjonali li saru mis-Segretarjat Tekniku tal-OPCW fi snin reċenti, madwar nofs ma setax isir mingħajr il-fondi tal-Azzjonijiet Konġunti / Deċiżjonijiet tal-Kunsill. Safejn hija kkonċernata l-prijorità tal-UE dwar il-promozzjoni tal-universalità, b'kollox dsatax-il pajjiż ingħaqdu mal-Konvenzjoni minn mindu ġiet adottata l-ewwel Azzjoni Konġunta u erbgħa minn dawk li ngħaqdu mal-Konvenzjoni fl-2005 kienu involuti f'attività ta' komunikazzjoni ffinanzjata mill-Azzjoni Konġunta/Deċiżjoni tal-Kunsill tal-UE; dan kien il-każ għall-pajjiżi kollha li ngħaqdu matul is-snin ta' wara. B'segwitu għas-Seba' Konferenza ta' Rieżami tal-BTWC (Ġinevra, Diċembru 2011), l-UE impenjat ruħha b'mod kostruttiv fil-Proċess Intersessjonali, fejn ikkontribwiet b'dikjarazzjonijiet u dokumenti ta' ħidma speċifiċi dwar: 1) il-kooperazzjoni u l-assistenza internazzjonali; 2) it-tisħiħ tal-implimentazzjoni nazzjonali; 3) il-bini ta' kapaċità fil-bijosikurezza u l-bijosigurtà. Id-delegazzjoni tal-UE għamlet dikjarazzjonijiet tal-UE fil-laqgħa tal-esperti (Ġinevra, 12 u s-16 ta' Awwissu 2013) u fil-laqgħa tal-Istati Partijiet (Ġinevra, 9 u t-13 ta' Diċembru 2013). F'din tal-aħħar, ġiet ippreżentata verżjoni riveduta u aġġornata tad-Dokument ta' ħidma tal-UE dwar l-Artikolu X - Kooperazzjoni u Assistenza. Ir-riżultati tal-azzjoni tal-UE inkludew il-promozzjoni ta' aktar adeżjoni għall-BTWC fir-reġjuni ġeografiċi kollha, fehim imsaħħaħ tal-BTWC fost l-awtoritajiet nazzjonali rilevanti u/jew networking sottoreġjonali msaħħaħ sabiex jiġi promoss l-aċċess għall-BTWC u l-promozzjoni ta' implimentazzjoni volontarja tal-BTWC qabel ir-ratifika/l-adeżjoni. Matul il-perijodu 2009 sal-2013 daħlu erba' Stati fil-Konvenzjoni. Ġew stabbiliti kanali ta' komunikazzjoni ma' diversi Stati oħra li mhumiex partijiet fl-Asja, l-Afrika u l-Amerika Latina, u dan stabbilixxa pedament għal attivitajiet futuri. Permezz tal-implimentazzjoni tad-Deċiżjoni tal-Kunsill 2012/421/PESK tat-23 ta' Lulju 2012, sessjonijiet ta' ħidma reġjonali biex isaħħu l-fehim tal-BTWC fost l-awtoritajiet nazzjonali rilevanti, networking reġjonali msaħħaħ biex jippromovi l-adeżjoni għal u l-implimentazzjoni tal-BTWC, identifikazzjoni tal-ħtiġijiet għat-tisħiħ tal-implimentazzjoni tal-BTWC, u ħolqien ta' u/jew appoġġ għal assoċjazzjonijiet nazzjonali u reġjonali tal-bijosikurezza ġew organizzati mill-fergħa tal-UNODA ta' Ġinevra (l-Unità ta' Appoġġ għall-Implimentazzjoni - ISU) f'Kuala Lumpur, fil-Malasja (3 u l-4 ta' Novembru), għall-Asja u l-Asja tal-Lvant, u fil-Belt tal-Messiku (13 u l-14 ta' Novembru) għall-Amerika Ċentrali u l-Karibew. Sessjonijiet ta' ħidma ġew organizzati wkoll fi Quito, l-Ekwador (14 ta' Ottubru), f'Burkina Faso (2 u t-3 ta' Diċembru) u f'Benin (5 u s-6 ta' Diċembru). L-UE hija wkoll impenjata fl-appoġġ għat-titjib fil-bijosikurezza u l-bijosigurtà. F'dan ir-rigward, id-Deċiżjoni tal-Kunsill 2013/668/PESK adottata fit-18 ta' Novembru 2013 tipprevedi aktar minn EUR 1,7 miljun biex tappoġġa, permezz tal-għarfien espert tekniku tal-Organizzazzjoni Dinjija tas-Saħħa, proġetti maħsuba għall-promozzjoni, f'xi Stati Partijiet magħżula, tas-sensibilizzazzjoni tal-bijo-riskju, il-ġestjoni tal-bijo-riskju fil-laboratorji, u l-iżvilupp ta' strateġiji nazzjonali fil-laboratorji. L-UE tikkunsidra l-Kodiċi ta' Kondotta tal-Aja kontra l-proliferazzjoni tal-missili ballistiċi (HCoC) bħala strument multilaterali importanti li għandu l-għan li jrażżan il-proliferazzjoni tas-sistemi ta' missili ballistiċi u teknoloġiji relatati permezz ta' miżuri ta' trasparenza u ta' bini ta' fiduċja u appoġġatu bis-sħiħ sa mill-bidu tiegħu. L-Istati Membri kollha tal-UE ssottoskrivew għall-Kodiċi. L-UE kompliet issegwi u tappoġġa it-tliet aspetti tal-Kodiċi: l-universalità, l-implimentazzjoni, u l-funzjonament imsaħħaħ u mtejjeb. Il-viżibbiltà tal-UE ġiet żgurata, inkluż bil-parteċipazzjoni tal-Kap tad-Delegazzjoni tal-UE u referenzi ċari għall-finanzjament tal-UE li ssemmew minn kważi l-kelliema kollha. L-innovazzjoni ġiet introdotta permezz tax-xandir dirett tal-avveniment u d-diskussjonijiet fuq l-internet. Il-25 Laqgħa Plenarja tal-MTCR saret f'Ruma mis-16 sat-18 ta' Ottubru 2013. Żewġ dikjarazzjonijiet tal-UE ġew trażmessi fis-16 u s-17 ta' Ottubru 2013. L-istqarrija għall-istampa tal-Plenarja tagħmel referenza għal kemm l-Iran kif ukoll il-Korea ta' Fuq bħala żoni ta' kriżi attwali fil-proliferazzjoni tal-missili ballistiċi. L-UE kompliet tagħmel progress fir-rigward tal-implimentazzjoni tal-Pjan ta' Azzjoni tas-CBRN (Kemikali, Bijoloġiku, Radjoloġiku u Nukleari) tal-UE adottat fl-2009, u sa issa xi 30 proġett ġew appoġġati mill-Programm ta' Prevenzjoni u Ġlieda kontra l-Kriminalità (ISEC). Barra minn hekk, firxa ta' proġetti ta' riċerka relatati mas-CBRN iffinanzjati mill-Programm għal Soċjetà Sigura taħt is-seba' Programm Qafas qed jagħtu appoġġ xjentifiku u tekniku lill-Pjan ta' Azzjoni tas-CBRN permezz ta' żviluppi ta' riċerka li jkopru ċ-ċiklu sħiħ ta' ġestjoni ta' kriżijiet (mill-prevenzjoni sal-irkupru). Attivitajiet jinsabu għaddejjin ukoll biex jidentifikaw il-ħtiġijiet ta' standardizzazzjoni f'dan il-qasam li jistgħu jwasslu għal standards "European Norms" (EN). Il-Programm Orizzont 2020 (2014-2020) li jmiss ser isaħħaħ l-isforzi li jinsabu għaddejjin fir-riċerka tas-CBRN permezz ta' suġġetti ffukati, li l-programm ta' ħidma tagħhom ġie adottat fl-10 ta' Diċembru 2013. Rapport ta' Progress dwar l-Implimentazzjoni tal-Pjan ta' Azzjoni għall-2012 enfasizza bosta riżultati, partikolarment fir-rigward ta' skambju ta' informazzjoni u prattiki tajbin imsaħħa, l-organizzazzjoni ta' eżerċizzji ta' taħriġ konġunt, u l-qbil dwar tliet listi tal-UE ta' sustanzi ta' riskju għoli fl-oqsma kimiċi, bioloġiċi u radjoloġiċi rispettivament. Bil-ħsieb li tiġi stabbilita viżjoni għal politika fis-snin li ġejjin, matul l-ewwel semestru tal-2014 il-Kummissjoni biħsiebha tippreżenta Komunikazzjoni dwar Aġenda tas-CBRN-E (splussivi) tal-UE komprensiva ġdida, li ser tiffoka fuq għadd limitat ta' oqsma ta' prijorità ta' valur miżjud ċar tal-UE. Sabiex jiġi implimentat il-Pjan ta' Azzjoni attwali sal-2015 u biex tiġi definita l-Aġenda tas-CBRN-E, il-Kummissjoni taħdem mill-qrib mal-awtoritajiet tal-Istati Membri u partijiet interessati rilevanti oħra fil-Grupp Konsultattiv tas-CBRN-E u s-sottogruppi li jiltaqgħu regolament. L-Inizjattiva "Ċentri ta' Eċċellenza tas-CBRN tal-UE" (CoE), iffinanzjata permezz tal-Istrument għall-Istabbiltà, tnediet mill-UE f'Mejju 2010. Iċ-Ċentri ta' Eċċellenza tas-CBRN tal-UE qed jinħolqu b'rispons għar-rikonoxximent ta' kapaċità istituzzjonali insuffiċjenti ta' diversi pajjiżi biex itaffu r-riskju tas-CBRN: attivitajiet kriminali (proliferazzjoni jew terroriżmu tas-CBRN), naturali (żoonożi u epidemiji) u diżastri aċċidentali (aċċidenti industrijali). L-objettiv tagħhom hu l-iżvilupp ta' politika CBRN li tkopri l-perikli kollha f'livell nazzjonali u reġjonali sabiex tantiċipa u tirreaġixxi għal dawn ir-riskji. Fil-qosor, dawn huma miżuri strutturali biex tonqos il-vulnerabbiltà tal-pajjiżi għal ġrajjiet ta' CBRN fl-interess reċiproku tar-reġjuni u s-sigurtà tal-UE. Dan l-objettiv jista' jinkiseb permezz tal-appoġġ għall-ħolqien ta' netwerks reġjonali ta' kompetenza esperta f'materji legali, regolatorji, tekniċi, ta' kontroll u infurzar li jirrigwardaw il-mitigazzjoni tar-riskju tas-CBRN. Qed jiġu stabbiliti sitt ċentri reġjonali fi: 1. l-Afrika ta' Fuq (Alġeri), 2. Lvant Nofsani (Amman), 4. l-Ewropa tax-Xlokk - il-Kawkasu tan-Nofsinhar - ir-Repubblika tal-Moldova - l-Ukraina (Tbilisi), 5. l-Asja tax-Xlokk (Manila), u 6. l-Afrika Sub-Saħarjana (Najrobi), u dawn bdew il-ħidma tagħhom. Il-pass li jmiss ser ikun il-ftuħ ta' Segretarjati reġjonali fl-Asja Ċentrali (Tashkent – għad mhux ikkonfermat) u l-Pajjiżi tal-Golf (Abu Dabi). Minbarra tlieta u tletin proġett li jammonatw għal EUR 26 miljun ikkuntrattati preċedentement, qed jiġu kkuntrattati ma' konsorzji differenti, inklużi mill-Istati Membri, proġetti ġodda li jammontaw għal madwar EUR 10 miljun. Fuq il-bażi tad-Deċiżjoni tal-Kunsill 2010/430/PESK tas-26 ta' Lulju 2010, il-ħidma tal-UE taħt l-Istrateġija tal-UE kontra l-Proliferazzjoni ta' Armi ta' Qerda Massiva ġiet appoġġata attivament mill-Konsorzju tan-Non-proliferazzjoni tal-UE li beda l-attività tiegħu f'Jannar 2011. Matul l-ewwel tliet snin ta' attività, in-netwerk tal-Konsorzju kiber għal fuq 60 grupp ta' riflessjoni madwar l-Ewropa. B'segwitu għall-attivitajiet b'suċċess organizzati fl-2012 (l-ewwel "Konferenza tal-UE dwar in-Non-proliferazzjoni u d-Diżarm" fit-3 u l-4 ta' Frar u l-WMDFZ fis-Seminar tal-Lvant Nofsani fil-5 u s-6 ta' Novembru 2012) konferenza internazzjonali annwali ġdida dwar in-Non-proliferazzjoni u d-Diżarm saret b'suċċess fit-30 ta' Settembru u l-1 ta' Ottubru 2013 preċeduta mit-Tieni laqgħa Konsultattiva tal-UE li saret fis-17 u t-18 ta' Ġunju 2013. Sadanittant, il-Konsorzju żied l-attivitajiet ta' riċerka tiegħu, f'kooperazzjoni ma' gruppi Ewropej ta' riflessjoni oħra fil-qasam, u ppubblika dokumenti ta' ħidma rilevanti għall-implimentazzjoni tal-Istrateġija dwar in-Non-proliferazzjoni tal-AQM, disponibbli fis-sit web tal-Konsorzju <http://www.nonproliferation.eu/>. F'termini tal-impatt, l-attivitajiet tal-Konsorzju żiedu l-viżibbiltà tal-UE fir-rigward ta' pajjiżi terzi u s-soċjetà ċivili u kkontribwixxew b'mod sostanzjali għat-tfassil tal-politika tal-UE fl-oqsma ta' tan-non-proliferazzjoni u d-diżarm. Il-Konsorzju jipprovdi pjattaforma għal kuntatti informali fost il-prattikanti u jgħin fil-promozzjoni tad-djalogu bejn partijiet interessati differenti. L-attività kkontribwixxiet għas-sensibilizzazzjoni dwar l-isfidi tal-armi nukleari, kimiċi u bijoloġiċi. Deċiżjoni ġdida ġiet imħejjija għall-adozzjoni tal-Kunsill fil-bidu tal-2014 biex jiġi żgurata li l-Konsorzju jkun jista' jkompli l-attivitajiet tiegħu għall-perijodu 2014-2016. Id-Deċiżjoni l-ġdida ser tafda lill-Konsorzju li jkompli l-attivitajiet tradizzjonali u li jieħu proġetti ġodda. Deċiżjoni ġdida tal-Kunsill b'appoġġ għall-UNSCR 1540 ġiet adottata mill-Kunsill fit-22 ta' Lulju 2013. Hija ġiet implimentata mill-UNODA li torganizza sessjonijiet ta' ħidma reġjonali u żjarat mad-dinja kollha ta' assistenza fil-pajjiż. L-implimentazzjoni ta' din id-Deċiżjoni tal-Kunsill, li għadha kif bdiet fl-24 ta' Ottubru 2013, ser tgħin biex jissaħħu l-isforzi nazzjonali u reġjonali rilevanti, tikkontribwixxi għat-twettiq prattiku tar-rakkomandazzjonijiet inklużi fir-Reviżjoni Komprensiva tal-2009 dwar l-istatus ta' implimentazzjoni tal-UNSCR1540, u ser tibda u tiżviluppa pjanijiet ta' azzjoni nazzjonali fuq talba tal-Istati. L-UNODA ffirmat ftehim mal-OSKE li ser jitlob sinerġiji b'appoġġ għall-UNSCR 1540. Sinerġiji u koordinazzjoni, anke biex tiġi evitata l-possibbiltà ta' duplikazzjonijiet, ser jiġu mfittxija wkoll maċ-Ċentri ta' Eċċellenza tas-CBRN tal-UE. Il-Kummissjoni Ewropea lestiet it-tieni stadju fir-reviżjoni tar-reġim tal-UE ta' Kontroll fuq l-esportazzjonijiet permezz tal-adozzjoni ta' rapport lill-Parlament Ewropew u lill-Kunsill dwar l-implimentazzjoni tar-Regolament (KE) Nru 428/2009 fl-2010-2012. Ir-rapport jiddeskrivi l-evoluzzjoni riċenti tar-regoli u regolamenti dwar il-kontrolli fuq l-esportazzjoni u l-azzjonijiet meħuda biex jiġi żgurat li l-kontrolli fuq l-esportazzjoni jkunu konsistenti fl-UE kollha. Huwa fih ukoll l-ewwel valutazzjoni sistematika fl-UE kollha tal-liċenzjar tad-data u jistabbilixxi l-fehmiet tal-partijiet interessati fir-rigward tal-effetti tal-kontrolli fuq l-esportazzjoni fuq is-sigurtà u l-kummerċ, u l-ħtieġa li jiġu aġġustati l-parametri ta' kontroll tas-sigurtà għaċ-ċirkostanzi ta' sigurtà, teknoloġiċi u ekonomiċi li qed jinbidlu. Mil-lat regolatorju, komplew id-diskussjonijiet dwar l-emenda propost għar-Regolament tal-UE 428/2009 dwar oġġetti b'użu doppju bil-ħsieb li jitħaffu l-aġġornamenti tal-listi ta' kontroll tal-UE ta' oġġetti b'użu doppju, u f'Settembru u Diċembru saru laqgħat tat-trilogu, bil-ħsieb li jiġi konkluż l-ewwel qari tal-proposta. L-implimentazzjoni tal-kontrolli fuq l-esportazzjoni ġiet appoġġata minn żewġ laqgħat tal-Grupp ta' Koordinazzjoni dwar l-Użu Doppju, inkluża laqgħa konġunta mar-rappreżentanti tal-amministrazzjonijiet tad-Dwana f'Novembru 2013. Il-Grupp ta' Koordinazzjoni Dwar l-Użu Doppju ħejja linji gwida wkoll għall-konsultazzjonijiet bejn l-awtoritajiet kompetenti. Kooperazzjoni mill-qrib mal-partijiet u l-pajjiżi terzi ġiet żgurata u, b'mod partikolari, f'Ottubru 2013 sar djalogu maċ-Ċina dwar il-kontroll fuq l-esportazzjoni fil-kuntatt ta' "Grupp ta' Ħidma dwar it-Teknoloġija Avvanzata". Saret koordinazzjoni mill-UE għall-promozzjoni tal-pożizzjonijiet miftehma tal-UE fil-laqgħat rilevanti tas-sistemi ta' kontroll fuq l-esportazzjonijiet li saru fit-tieni semestru (Grupp ta' Fornituri Nukleari: Grupp Konsultattiv f'Novembru 2013; Ftehim ta' Wassenaar: Grupp ta' Ħidma Ġenerali f'Ottubru 2013 u Laqgħa plenarja f'Novembru 2013; Grupp tal-Awstralja: Laqgħa plenarja f'Ġunju 2013; MTCR: Laqgħa plenarja f'Ottubru 2013). L-UE (bħala parti mill-grupp inkarigat mill-Presidenza tal-UE) ippreżentat il-programm tagħha ta' attivitajiet ta' sensibilizzazzjoni fil-qasam tal-kontroll fuq l-esportazzjoni ta' armi konvenzjonali u oġġetti b'użu doppju fil-Grupp ta' Ħidma Ġenerali tal-Ftehim ta' Wassenaar f'Ottubru 2013. Il-programm tal-UE ta' Sensibilizzazzjoni dwar il-Kontroll fuq l-Esportazzjoni biex isaħħaħ l-kapaċità amministrattiva f'pajjiżi terzi (23) biex jittratta ma' oġġetti b'użu doppju kompla. Il-programm huwa ffinanzjat taħt l-Istrument għall-Istabbiltà. Mill-2007 'l hawn, l-UE kienet qed tippromovi l-iżvilupp ta' Kodiċi ta' Kondotta Internazzjonali għall-Attivitajiet fl-Ispazju. Din is-sensiela ta' linji gwida internazzjonali u volontarji jsaħħu s-sigurtà, is-sikurezza u l-prevedibbiltà tal-attivitajiet kollha tal-ispazju. Linji gwida bħal dawn għandhom, fost l-oħrajn, jillimitaw jew jimminimizzaw interferenza ta' ħsara, ħabtiet jew aċċidenti fl-ispazju extratmosferiku, kif ukoll il-ħolqien ta' debris. Din għandha tistabbilixxi r-regoli bażiċi li għandhom jiġu osservati minn nazzjonijiet li jwettqu attivitajiet fl-ispazju kemm f'attivitajiet tal-ispazju ċivili u militari. Fil-5 ta' Ġunju 2012, l-UE kienet introduċiet lill-komunità' internazzjonali fi Vjenna, abbozz ġdid, elaborat wara serje ta' konsultazzjonijiet ma' nazzjonijiet ewlenin li jwettqu attivitajiet fl-ispazju. B'segwitu tal-Konsultazzjonijiet Mingħajr Limiti dwar l-abbozz ta' test li saru fi Kiev fis-16 u s-17 ta' Mejju 2013, fejn iltaqgħu madwar 140 rappreżentant minn 61 pajjiż, it-test ġie rivedut. Tieni ċiklu ta' konsultazzjonijiet dwar it-test rivedut sar f'Bangkok mill-20 sat-22 ta' Novembru 2013, fejn iltaqgħu 66 pajjiż u organizzazzjoni u 133 parteċipant. Il-laqgħa f'Bangkok kienet inkoraġġanti billi rriżultat f'diskussjoni profonda tat-test innifsu, bil-kwistjonijiet proċedurali jkollhom rwol żgħir biss. Bil-ħsieb li l-proċess isir aktar trasparenti u inklużiv, il-Mibgħut Speċjali matul is-sena kellu konsultazzjonijiet ma' għadd sinifikanti ta' pajjiżi, inklużi żjarat f'Beijing u Moska lejliet l-konsultazzjonijiet ta' Bangkok. Skont id-Deċiżjoni tal-Kunsill 2012/281/PESK tad-29 ta' Mejju 2012 b'appoġġ għall-proposta tal-Unjoni għal Kodiċi ta' Kondotta Internazzjonali għall-Attivitajiet fl-Ispazju Extra-atmosferiku, l-aġenzija ta' implimentazzjoni (l-Istitut tan-Nazzjonijiet Uniti għar-Riċerka dwar id-Diżarm - UNIDIR) mexxiet attivitajiet ta' sensibilizzazzjoni dwar il-Kodiċi u biex tappoġġa l-proċess multilaterali. UNIDIR kellu serje ta' seminars reġjonali (f'Kuala Lumpur, Addis Ababa, il-Messiku u Astana) u organizza l-akbar tliet laqgħat multilaterali li saru mill-UE/SEAE fi Vjenna, Kiev u Bangkok. Il-laqgħat fi Kiev u f'Bangkok kienu appoġġati minn sponsorjar tal-ivjaġġar biex tkun iffaċilitata l-parteċipazzjoni minn uffiċjali u esperti minn pajjiżi terzi. Kif indikat fl-introduzzjoni, il-Mibgħut Speċjali investa sforz konsiderevoli fil-proċess relatat mal-istudji tal-Grupp ta' Esperti Governattivi (GGE) tan-NU dwar attivitajiet miżuri għat-trasparenza u għat-tisħiħ tal-fiduċja (TCBMs) f'Attivitajiet fl-ispazju extra-atmosferiku. L-eżitu pożittiv tal-istudju, li fih referenzi utli għall-proposta tal-UE għal Kodiċi ta' Kondotta, inkoraġġixxa lill-Istati Membri kollha tal-UE biex jikkosponsorjaw fir-Riżoluzzjoni tal-Ewwel Kumitat tal-AĠNU dwar miżuri għat-trasparenza u għat-tisħiħ tal-fiduċja (TCBMs) f'Attivitajiet fl-Ispazju Extra-atmosferiku, li ġiet adottata mill-Kumitat b'kunsens. L-UE kompliet, f'konformità mal-Istrateġija tagħha dwar in-non-proliferazzjoni tal-AQM, tintegra b'mod sistematiku n-non-proliferazzjoni tal-AQM fir-relazzjonijiet kuntrattwali tagħha ma' pajjiżi terzi. Barra minn hekk, saru aktar negozjati għal klawsoli dwar in-non-proliferazzjoni tal-AQM fil-ftehimiet rilevanti bejn l-UE u pajjiżi terzi, b'mod partikolari mal-Brunej, il-Ġappun u l-Kazakistan. In-negozjati jikkontribwixxu għas-sensibilizzazzjoni dwar il-politika tal-UE dwar in-non-proliferazzjoni u d-diżarm u jipprovdu forum biex jiżdied il-fehim reċiproku tal-pożizzjonijiet rilevanti, jidentifika oqsma possibbli għal kooperazzjoni futura u biex jinkoraġġixxi pajjiżi sħab javvanzaw b'mod konkret fir-rigward tar-reġim internazzjonali ta' non-proliferazzjoni. L-UE kellha rwol attiv fil-laqgħat tad-Diretturi għan-Non-proliferazzjoni u d-Diżarm fit-tħejjija tad-Dikjarazzjoni dwar in-non-proliferazzjoni tas-Summit tal-G8 u assistiet fit-twettiq ta' diversi inizjattivi diplomatiċi dwar il-Protokoll Addizzjonali tal-IAEA u l-implimentazzjoni nazzjonali tal-UNSCR 1540, f'assoċjazzjoni mal-presidenza tar-Renju Unit. Sa mill-ħolqien tagħha fl-2002, is-Sħubija Globali (GP) espandiet lil hinn mill-G8 u saret pjattaforma ta' koordinazzjoni u kooperazzjoni, li issa tgħodd mas-17-il sieħeb addizzjonali. Fis-Summit ta' Deauville f'Mejju 2011, il-mexxejja qablu li jkomplu jsaħħu s-sigurtà bijoloġika, l-implimentazzjoni tal-1540 u s-sigurtà nukleari. L-Istati Uniti fl-2012 u r-Renju Unit fl-2013 mexxew l-aġenda 'l quddiem, b'mod partikolari billi ħolqu erba' sottogruppi ta' ħidma dwar is-sigurtà bijoloġika, is-sigurtà kimika, is-sigurtà nukleari u ċ-Ċentri ta' Eċċellenza (CoE) taħt il-Grupp ta' Ħidma dwar il-GP. Id-dħul ta' organizzazzjonijiet reġjonali (oħra) kif ukoll ir-rinfurzar tas-sjieda reġjonali kienu waħda mill-prijoritajiet tal-aħħar sitt xhur. Iċ-Ċentri ta' Eċċellenza tal-UE, li kienu l-oriġini tas-sottogrupp ta' ħidma dwar is-CoE, komplew iżidu fil-momentum fis-Sħubija Globali tal-G8, b'mod partikolari biex jiġi faċilitat l-iskambju ta' informazzjoni b'mod reġjonali u, possibbilment, tiġi evitata d-duplikazzjoni fost id-donaturi. Laqgħat ta' djalogu politiku dwar in-non-proliferazzjoni u d-diżarm, fil-parti l-kbira mwettqa mill-Mibgħut Speċjali, ġew organizzati mar-Russja (f'Moska), mal-Brażil (fi Brussell) u maċ-Ċina (f'Beijing). Hu kellu għadd ta' konsultazzjonijiet informali ma' diversi atturi, inkluż fil-marġini ta' avvenimenti importanti bħall-Konferenza Ġenerali tal-IAEA fi Vjenna (Repubblika tal-Korea), l-Ewwel Kumitat tal-AĠNU fi New York (inklużi l-Indja, l-Istati Uniti, ir-Russja, is-Segretarjat tan-NU, l-Afrika t'Isfel), il-Grupp tal-G8 ta' Diretturi tan-Non-Proliferazzjoni f'Londra (il-Kanada), kif ukoll mal-Kazakistan (f'Astana). L-UE kkoordinat il-pożizzjonijiet tagħha mal-Istati Uniti fid-Djalogu annwali ta' Livell Għoli bejn l-UE28 u l-Istati Uniti dwar in-Non-Proliferazzjoni, id-Diżarm, il-Kontroll fuq l-Armi u l-Mitigazzjoni tar-Riskju tas-CBRN li sar fit-13 ta' Diċembru 2013 fi Brussell.